  Виталий Пронин  Кызь ар талэсь азьло 19-тӥ августэ телевизор пыр лумбыт возьматӥзы П. Чайковскийлэсь «Лебединое озеро» балетсэ. Радио пыр ивортӥзы: висьыны усеменыз сэрен М. Горбачёв Президентлэсь ужзэ быдэсъяны уг ни быгаты. Странаен кивалтонэз ас вылаз басьтӥз ГКЧП - Кышкыт югдурлэсь утиськонъя кун комитет. Сое кылдытӥзы СССР-лэн кивалтӥсьёсыз, тодмо адямиос: вице-президент Г. Янаев, премьер-министр В. Павлов, обороная министр Д. Язов, КГБ-лэн кивалтӥсез В. Крючков, Вылӥ Кенешлэн Тӧроез А. Лукьянов но мукетъёсыз. Мар луэмез нокин ӧз вала. СССР-лэсь  нырысетӥ Президентсэ М. Горбачёвез Крымысь резиденцияз, Сьӧд зарезьысь Форос шормуӵын, котыртыса возё шуыса, нокин ӧз тоды. Путч шуон 3 нунал кыстӥськиз.Кызь ар ӵоже уно егитъёс будӥзы, историысь та учырез соос валатэк кылизы. Но арлыдоосызгес путч нуналъёсты син азязы пуктыны быгато, куд-огзэ со юн вӧсь кариз. Угось страна но калык сылӥзы выль сюресэ кожонын. Со нуналъёсты адямиос тазьы тодэ ваё.Николай Нестеренко, Кун  Кенешысь пресс-службаен кивалтӥсь: - Мон отпускын вал, Таганрог котырысь дор палъёсам бертылӥ. 19-тӥ августэ луэм учыр юн сюлмаськонэ вуттӥз, шӧдӥ: ӟечлы та ӧвӧл. Бускельёсмы пӧлын но огыр-бугыр вал. Ялан юалляськизы: война, пе, уг-а кутскы. Соку мон ужасько вал КПСС-лэн Удмуртиысь рескомаз нырысетӥ секретарьлэн Н. И. Сапожниковлэн юрттӥсез луыса.Иже вуи 21-тӥ августэ, югдур сярысь нокин номыре вераны уг быгаты. Но монэ, ӵош ужам эшъёсме сямен, допросъёсы ӧз ӧтчалэ. Кӧня ке нунал ортчыса, КПСС-лэн ужез дугдытэмын вал, солэн Удмуртиысь ёзэз но чалмиз. Мар кароно? Ас машинаеным таксовать карон борды басьтӥськи.Партиын ужамъёсты интыяны кутскем бере мыным но жингыртӥзы, «Удмуртская правда» газетын корреспондентын ужаны ӵектӥзы. ӟеч мылкыдын отчы мынӥ, али но со сярысь уг жаляськы. Андрей Клементьев, Удмуртиысь Дышетӥсьёслэсь тодон-валанзэс будэтонъя институтысь удмурт филологияя но национальной кылъёсъя кафедралэн кивалтӥсез:-  Соку мон пионер галстукен ветлӥсько на вал. Кун переворот выль дышетскон ар азьынгес кутскиз, соин ик та сярысь вераськон школаын но ялан мынӥз на. КПСС-лэн ужез дугдытэмын ни вал. Ми, нылпиос, кыклы люкиським, огъёсыз галстуктэк ветлон сярысь мылкыдзэс веразы, мукетъёсыз галстук понна дурбасьтылӥзы. Мон кыкетӥосыз пӧлын вал, но, школаысь потыса, галстукме малы ке кыльылӥ но кисыям ватылӥ. Собере огпол дышетӥсьмы шуиз, ойдолэ, пе, галстуктэк ветлэ ни. Виктор Васильев, ужысь ветеран:- Ужасько вал Ижысь электромеханикая заводын. ГКЧП сярысь иворез радио пыр кылӥ. Али но паймисько, малы гэкэчепистъёс переворот лэсьтонлы ӟеч дасяськыны вуттӥллямтэ, та ужен туж бадӟым адямиос кивалтӥзы ук. Калык талы дасямтэ вал. Собере, соослы югдурез киязы басьтоно вал Б. Ельцин ас котыраз пӧртэм кужымъёсты люкамлэсь азьло. ГКЧП-лэсь кышкамъёс но Ельцин пала кариськизы. Ваньмыз малпаса лэсьтэмын луысал ке, оло, вормысалзы но. Мон но, дыр, соослы дурбасьтысал, угось Б. Ельцин мыным ӧз кельшылы выросъёсыныз но трос янгышъёс лэсьтэменыз. Со сярысь трос тодӥсько вал, политикаен зол тунсыкъяськи, визьмо адямиослэсь лекциоссэс кылзыны филармонилэн юртаз но ӵем вуылӥ. Мон партиын ӧй вал, но заводын пырак ужатозям калык пӧлын валэктон уж нуылӥ.Анатолий, «Удмуртнефтьысь» сварщик:- 20 ар талэсь азьло мынэсьтым юасалзы ке кин понна луэмме, мылкыдме веранлэсь возиськысал. Мар дауртыны туртто Г. Янаев но мукетъёсыз, тодмо ӧй вал, Ельцинэз но соку калык ӟеч уг на тоды вал. Али тани валаськом ни, соку власть понна нюръяськон вал шуыса. Но малы сыӵе спектакль шудоно вал? * * * Куинь нунал гинэ кыстӥськем ГКЧП-лэн бервылъёсыз секыт ныпъетэн погыльскизы калыклэн пельпумъёсыз вылэ. Москвае пыртэмын вал войскоос, лэземын Вылӥ Кенеш, ужатэк сылӥзы предприятиос, ӝегаз уждун тырон, ивор вӧлмытӥсь ёзъёслы тупатэмын чурыт цензура. Путчен кивалтӥсьёс малпазы вал СССР-ез куашканлэсь утьыны, но ӧз пӧрмытэ. Вормиз Б. Ельцин ик. Азьвыл совето республикаос пӧлысь ГКЧП-лы дурбасьтӥзы Азербайджан, Белоруссия, Таджикистан, Туркмения, Узбекистан. Кунсьӧр странаос пӧлысь - Ирак, Ливия, Сербия, Судан, Палестина. Путчлы пумит луэмзэс соку ик веразы США но Европарламент. Но тросэз кунъёс шып улӥзы - асьме калык гинэ йыромемын ӧй вал.Татьяна Банникова. Туспуктӥз Владимир Беломорских.    